Ekonomia ruse në prag të Vitit të Ri
Në vitin 2018, Rusia u përball me probleme që rrjedhin nga rënia e investimeve, zgjerimi i pronësisë shtetërore të ndërmarrjeve dhe sanksionet e Perëndimit
Gjatë katër viteve të fundit, ekonomia prej 1,7 trilionë dollarësh e vuri Rusinë në mesin e 20 ekonomive më të mira të botës. Por në vitin 2018, ajo është goditur me probleme që rrjedhin nga rënia e investimeve, zgjerimi i pronësisë shtetërore të ndërmarrjeve dhe sanksionet e Perëndimit pas aneksimit të Krimesë në vitin 2014. Tani, një rritje në tatimin mbi vlerën e shtuar dhe normat e interesit po shkaktojnë paralajmërime për inflacion. Korrespondenti i Zërit të Amerikës Pete Cobus njofton nga Moska se si këto paralajmërime po prekin moskovitët që përgatiten për festimet tradicionale të Krishtlindjeve dhe Vitit të Ri. Nga shfaqjet plot drita në Sheshin e Kuq, është e vështirë të thuash se rusët janë të shqetësuar për problemet ekonomike që kanë përpara. Është e qartë në zonën e dyqaneve të shitjes me pakicë të Moskës se disa njerëz janë në gjendje të mirë ekonomike. Por për blerjet më të mëdha të vitit, jo të gjithë shpenzojnë pa rezerva. Disa - veçanërisht në mesin e 40 milion pensionistëve të Rusisë - janë të shqetësuar nëse kanë para të mjaftueshme për Vitin e Ri. Këto shqetësime nuk janë të pabaza në një ekonomi që analistët e përshkruajnë si "kontradiktore". Analistët parashikojnë një rënie të përgjithshme në shpenzimet e këtij sezoni - për shkak të sanksioneve ndërkombëtare dhe politikave qeveritare që përfshijnë tatime më të larta dhe rritje të normave të interesit. Drejtimi i ekonomisë në vitin 2019 do të jetë vendimtar për Presidentin Vladimir Putin, mbështetësit e të cilit jetojnë më së shumti larg ndriçimit dhe dritave të kryeqytetit. Për rusët, ky është një shans për të ngrënë, për të pirë dhe për t’u përgatitur për çfarëdo që sjell Viti i Ri.